আমি মনে করি, ছফা দেখেছে, এটা তার দৃষ্টিভঙ্গি হতে পারে। আমি বলছি, সেটা তা নয়। কমিউনিস্ট বলে তিনি আমাকে অপছন্দ করেন নাই। তিনি নিজের ক্লাস বন্ধ করে ছেলেদের বলেছেন, ‘আমার বক্তৃতা হুনে কী হইবো, ঐ যে পুকুর পাড়ে বক্তৃতা দেয়, হেই বক্তৃতা হুনেন কাজ দিবো।’ আমি তখন বক্তৃতা দিচ্ছিলাম ইলেকশনের ব্যাপারে, ক্লাস থেকে আমার বক্তৃতা শোনা যাচ্ছিল; তখন তিনি এটা বলেন। আরও ইন্টারেস্টিং, আমাকে পলিটিক্যাল সাইন্স ডিপার্টমেন্টের শিক্ষক হিসেবে প্রফেসর রাজ্জাকই ডেকে নেন। অবশ্য তখন আমি প্রফেসর রাজ্জাকের কাছে গিয়ে বললাম, স্যার, আমি তো ফিলোসফির লোক, আমি রাষ্ট্রবিজ্ঞান পড়াব কী করে? রাজ্জাক স্যার বললেন, আরে, মাথা পরিষ্কার না থাকলে কি রাষ্ট্রবিজ্ঞান পড়ানো যায়? প্রফেসর রাজ্জাক এভাবেই সব কিছু যুক্তি দিয়ে ব্যাখ্যা করতেন। তাঁর সিদ্ধান্তের বাইরে যাবার উপায় থাকত না। তিনি কী বলতেন জান? মাথা ক্লিয়ার না থাকলে পলিটিক্যাল সাইন্স পড়ানো যায় না। যদি আমার কিছু গুণ থেকে থাকে, সেই জন্যই রাজ্জাক সাহেব আমাকে পছন্দ করতেন। একদিনে সব কথা বলা যাবে না। আজ আমাকে ছাড়ো।